《答缘概师见示草书千字文并名公所赠诗序》
宋代·李覯

佛繇西域渐中土，欲使群心皆鼓舞。
若颛梵语及胡书，昧者虽从明孰与。
其徒往往多材能，暗结时贤为外助。
远公自昔来庐山，夸逞莲花邀社侣。
吁嗟君子遭乱邦，舍此未知何处去。
迩来一行善记览，齧破乾坤录历数。
或攻文苑掠芬香，辞则贯休笔怀素。
其馀曲艺与小诗，布在人间难悉数。
贤豪大抵多怜才，引致门墙无龃龉。
其人既重法亦尊，羽翼大成根本固。
我缘山谷见不远，缁褐憧憧尽愚鲁。
坐量此去有党衰，纤缟焉能拒强驽。
去年有使自番阳，手籍一函来我所。
发函乃是缘概书，千字满前云缕缕。
众人饱食已用心，欲噍伯英肥美处。
当时名士嘉其能，长序短篇联绣组。
因思幅员千万里，如师之能更几许。
以儒辅释日益多，何恤区区一韩愈。